

VLADA REPUBLIKE HRVATSKE

Zagreb, 5. rujna 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | MINISTARSTVO REGIONALNOGA RAZVOJA I FONDOVA EUROPSKE UNIJE |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | PRIJEDLOG ZAKLJUČKA VLADE REPUBLIKE HRVATSKE O PRIHVAĆANJU IZMJENA SPORAZUMA O PARTNERSTVU |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## PRIJEDLOG

## Na temelju članka 31. stavka 3. Zakona o Vladi Republike Hrvatske („Narodne novine“, broj 150/11, 119/14, 93/16, 116/18), u svezi sa člankom 2. stavkom 1. i 2. Zakona o uspostavi institucionalnog okvira za provedbu europskih strukturnih i investicijskih fondova u Republici Hrvatskoj u financijskom razdoblju 2014. – 2020. („Narodne novine“, broj 92/14) i člankom 14. i 30. stavkom 1. i 2. Uredbe (EU) broj 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) broj 1083/2006 od 11. srpnja 2006. (SL L 347, 20. 12. 2013.), Vlada Republike Hrvatske je na sjednici održanoj ­­­­­­­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_ 2019. godine donijela

**Z A K L J U ČAK**

1. Vlada Republike Hrvatske prihvaća izmjene Sporazuma o partnerstvu između Republike Hrvatske i Europske komisije u tekstu koji je Vladi Republike Hrvatske dostavilo Ministarstvo regionalnoga razvoja i fondova Europske unije aktom, KLASA: 910-04/17-01/27; URBROJ: 538-04-2-1-2/83-19-23, od dana 25. srpnja 2019. godine.

2. Zadužuje se Ministarstvo regionalnoga razvoja i fondova Europske unije da o donesenom Zaključku izvijesti sva tijela u pripadajućim sustavima upravljanja i kontrole korištenja europskih strukturnih i investicijskih fondova u Republici Hrvatskoj u financijskom razdoblju 2014. – 2020., definirana člankom 5. Zakona o uspostavi institucionalnog okvira za provedbu europskih strukturnih i investicijskih fondova u Republici Hrvatskoj u financijskom razdoblju 2014. – 2020. („Narodne novine“, broj 92/2014).

PREDSJEDNIK

mr. sc. Andrej Plenković

KLASA:

URBROJ:

Zagreb, \_\_\_\_\_\_\_\_\_\_\_\_\_

**OBRAZLOŽENJE ZAKLJUČKA**

Ministarstvo regionalnoga razvoja i fondova Europske unije, u svojstvu Koordinacijskog tijela sukladno članku 6. Zakona o uspostavi institucionalnog okvira za provedbu europskih strukturnih i investicijskih fondova (ESIF) u Republici Hrvatskoj u financijskom razdoblju od 2014. - 2020. koordinira izradu te izmjene i/ili dopune Sporazuma o partnerstvu i Programa, u suradnji s Europskom Komisijom (u daljnjem tekstu: Komisija), Upravljačkim tijelima i partnerima, osiguravajući komplementarnost između njih te između njih i ostalih instrumenata financiranja.

U skladu s člankom 272. (Izmjene Uredbe (EU) br. 1303/2013), stavkom 5. Uredbe (EU, Euratom) 2018/1046 (tzv. Omnibus Uredba), Koordinacijsko tijelo obvezno je pristupiti izmjeni Sporazuma o partnerstvu do 31. siječnja svake godine nakon što je Europska komisija odobrila izmjene jednog ili više programa u prethodnoj kalendarskoj godini.

U nastavku obrazloženja zaključka se nalazi kratki sažetak izmjena (operativnih) programa iz 2018. godine, a koje su pritom imale utjecaj na Sporazum o partnerstvu između Republike Hrvatske i Europske komisije.

Operativni program Učinkoviti ljudski potencijali 2014. – 2020.

U okviru navedenog Operativnog programa preraspodijelila su se sredstva u okviru IZM-a (Inicijativa za zapošljavanje mladih), na način da je 50% alokacije iz 2020. godine prebačen na alokaciju iz 2018. godine, pri čemu je iznos za 2018. godinu povećan na 10.242.723,00 EUR, a za 2020. godinu je došlo do smanjenja na iznos od 3.414.241,00 EUR. Ukupan iznos za IZM se nije mijenjao. Navedeno ima utjecaj na raspodjelu sredstava po fondu između godina koji se prikazuje i u samom Sporazumu o partnerstvu.

Operativnog programa za Pomorstvo i ribarstvo 2014. – 2020.

Unutar navedenog operativnog programa izmijenila su se predviđena sredstva između prioriteta Unije 1. Poticanje okolišno održivog, resursno učinkovitog, inovativnog, konkurentnog i na znanju utemeljenog ribarstva i 4. Povećanje zaposlenosti i teritorijalne kohezije te isto ima utjecaj na raspodjelu između tematskih ciljeva u Sporazumu o partnerstvu, odnosno na povećanje u iznosu od 6.766.805,00 EUR na tematskom cilju 8. Promicanje održivog i kvalitetnog zapošljavanja i potpora pokretljivosti radne snage te jednakovrijednom smanjenja na tematskom cilju 6. Očuvanje i zaštita okoliša te promicanje učinkovitosti resursa. Dodatno, došlo je i do smanjenja iznosa za mjeru iz članka 34. „Trajni prestanak ribolovnih aktivnosti“ što utječe na doprinos ciljevima povezanih s klimatskim promjenama.

Program ruralnog razvoja Republike Hrvatske

U okviru financijskog plana ovog programa uslijed uvođenja nove mjere 14 „Dobrobit životinja“ te uvođenja planiranog korištenja financijskih instrumenata došlo je do preraspodjele sredstava između mjera i prioriteta programa, a samim time i do posljedične preraspodjele između tematskih ciljeva. Navedeno nije imalo utjecaj na ukupna dodijeljena sredstva na razini programa. Povećana su sredstava u okviru tematskog cilja 1. Jačanje istraživanja, tehnološkog razvoja i inovacija na iznos 25.500.000,00 EUR, u okviru tematskog cilja 3. Jačanje konkurentnosti MSP-ova, poljoprivrednog sektora (u sklopu Europskog poljoprivrednog fonda za ruralni razvoj) na iznos 826.177.453,20 EUR, u okviru tematskog cilja 5. Promicanje prilagodbe na klimatske promjene, sprečavanje rizika i upravljanje njima na iznos 270.359.874,48 EUR, u okviru tematskog cilja 6. Očuvanje i zaštita okoliša i promicanje učinkovitosti resursa na iznos 270.359.874,47 EUR te u okviru tematskog cilja 10. Ulaganje u obrazovanje, osposobljavanje i strukovno osposobljavanje za vještine i cjeloživotno učenje na iznos 12.000.000,00 EUR. S druge strane, smanjena su sredstva u okviru tematskog cilja 4. Podrška prelasku na ekonomiju s niskom razinom emisije CO2 u svim sektorima na iznos od 165.408.210,00 EUR, u okviru tematskog cilja 8. Promicanje održivog i kvalitetnog zapošljavanja i potpora pokretljivosti radne snage na iznos od 114,595,873,30 EUR te u okviru tematskog cilja 9. Promicanje socijalne uključenosti, borba protiv siromaštva i svih oblika diskriminacije na iznos od 286.786.652,50 EUR. Dodatno, zbog navedenih izmjena došlo je i do smanjenja doprinosa ciljevima povezanih s klimatskim promjenama.

Nastavno na navedene izmjene (operativnih) programa u djelu u kojem se odnose na financijske iznose, isto mora biti odgovarajuće ažurirano i u Sporazumu o partnerstvu. Konkretno, u Sporazumu o partnerstvu izmijenjene su tablice br.:

* ***1.4.1.*** *Okvirna raspodjela potpore Unije po tematskim ciljevima na nacionalnoj razini za svaki fond ESI-ja (ukupna sredstva potpore Unije, uključujući pričuvu na osnovi postignutih rezultata)*,
* ***1.4.5.*** *Ukupni okvirni iznos potpore Unije za ciljeve klimatskih promjena (EUR) (ukupna potpora Unije, uključujući pričuvu na osnovi postignutih rezultata)*,
* ***1.6.*** *Popis programa u okviru Europskog fonda za regionalni razvoj, Europskog socijalnog fonda i Inicijative za zapošljavanje mladih i Kohezijskog fonda, osim onih koji su u okviru cilja „Europska teritorijalna suradnja” te programa u okviru Europskog poljoprivrednog fonda za ruralni razvoj i Europskog fonda za pomorstvo i ribarstvo, s okvirnom raspodjelom po ESI fondu i po godini (ukupna potpora Unije, uključujući pričuvu na osnovi postignutih rezultata) (članak 15. stavak 1. točka (a) podtočka vi. Uredbe o zajedničkim pravilima)*.

Usvajanjem ovoga Zaključka i izmjena Sporazuma o partnerstvu ostvaruju se obveze Ministarstva regionalnoga razvoja i fondova Europske unije kao Koordinacijskog tijela sukladno članku 6. stavku 2. podstavku 3. Zakona o uspostavi institucionalnog okvira za provedbu europskih strukturnih i investicijskih fondova u Republici Hrvatskoj u financijskom razdoblju 2014. – 2020. („Narodne novine“, broj 92/2014).